[Foto’s] 8 sterf in nóg ŉ gru-ongeluk‘n Bakkie se wrak Foto: SAPD Agt mense is Vrydagmiddag in Limpopo in ŉ kettingbotsing dood, skaars ŉ paar uur nadat 12 mense hul lewe in ŉ gru-ongeluk in dié provinsie verloor het. Lt.kol. Moatshe Ngoepe, provinsiale polisiewoordvoerder, het gesê die jongste botsing het op die N1-Suid naby Mookgopong (Naboomspruit) plaasgevind. “Drie motors en ŉ vragmotor was in ŉ kettingbotsing betrokke. Vyf insittendes van ŉ dubbelkajuitbakkie is op slag dood. Die ander drie mense wat dood is, was passasiers in die ander voertuie,” het Ngoepe gesê. Hy het gesê die polisie is steeds op die toneel. “Die oorsaak van die ongeluk is nog nie bekend nie en sal met nadere ondersoek vasgestel word. ŉ Saak van strafbare manslag is aanhangig gemaak.” Maroela Media het vroeër berig 12 mense is Donderdag omstreeks 21:30 in ŉ noodlottige botsing op die N1 by Botlokwa naby die Caltex-vulstasie in die Capricorn-omgewing dood. ŉ Toyota Quantum-minibustaxi het glo ŉ donkie getref, beheer verloor en trompop teen ŉ vragmotor gebots, waarna die taxi aan die brand geslaan het. Altesaam 11 insittendes, onder wie die bestuurder, is op die toneel dood. Drie passasiers is ernstig beseer en na ŉ hospitaal geneem waar een van hulle later gesterf het. “Vier mense se liggame was in die taxi se wrak vasgekeer en moes deur nooddienswerkers uitgesny word. Hulle is onherkenbaar verbrand. Die ander sewe liggame is buite die taxi aangetref,” het Thabiso Teffo, woordvoerder van die departement van gesondheid in Limpopo, gesê. Die vragmotorbestuurder het geringe tot matige beserings opgedoen. Die Botlokwa-polisie ondersoek ŉ saak van strafbare manslag.